**חברת סולבר - פרופיל ומספרים**

**'סולבר טכנולוגיות מזון'** היא יצרנית מוצרי הסויה הגדולה בישראל.
היא מייבאת את חומר הגלם, הסויה, מפיקה ממנו בארץ מוצרים לתעשיית המזון ולתעשיות אחרות, ומוכרת את התוצרים ללקוחות בארץ ובעולם.
מחזורה השנתי הוא מעל חצי מיליארד ₪, ועומד במגמת צמיחה.

**היסטוריה ואחזקות**

- בשנת 1961 - הקים קיבוץ חצור את מפעל סולבר, ובו היו 6 מתקני ייצור של מוצרי חלבון סויה עבור תעשיית המזון.

- בשנת 2007 נכנסו לסולבר כשותפים וכבעלים קרן פימי וחברת מבטח שמיר, ו- 4 שנים מאוחר יותר קנה תאגיד המזון הבינ"ל CHS את אחזקותיהם בחברה.

ב- 2016 מכר CHS את אחזקותיו בסולבר לחברה פרטית, בבעלות שמעון בר-קמה וניר פלס.

- מאז חזרה סולבר לבעלות ישראלית, נמצאת החברה בתהליך התייעלות מואץ. החברה עומדת בהצלחה ביעדים העסקיים, עברה לרווחיות, ומשיגה תוצאות עסקיות טובות.
לסולבר שני מתקני ייצור: באשדוד ובאשקלון, והיא מעסיקה קרוב ל- 100 עובדים, בהעסקה ישירה, ועוד כמה עשרות עובדים במיקור חוץ.

**חומרי הגלם והליך הייצור**

- פולי הסויה, מיובאים באמצעות אוניות צובר גדולות (הנושאות מטענים בתפזורת), מדרום אמריקה, מארה"ב וקנדה, וכן מאוקראינה.
- היקף הייבוא עומד על כ- 30,000 טון פולי סויה בחודש, הנפרקים מהאניות אל המפעל באשדוד, הנמצא בסמוך לנמל.

בשנתיים האחרונות, השקיעה סולבר כ- 16 מיליון ₪ בהתייעלות אנרגטית, ועשתה הסבה לשימוש בגז טבעי בשני מתקני הייצור שלה באשדוד ובאשקלון.

**תחומים ולקוחות**

המפעל באשדוד מייצר מידי יום כ- 1,150 טון פולי סויה, באמצעות הליך מיצוי, ומוכר את מוצרי הסויה בארץ לכ-150 לקוחות שונים.
- מכ- 80% מהסויה מיוצר חלבון הסויה, הקרוי כוספת סויה, המשמשת מאכל לבעלי חיים ונמכרת למכוני התערובת: אמבר, מילובר, קבוצת תדמיר, צמח תערובות, ולמרכזי מזון וגופים אחרים בתחום משק החי.

- מכ- 20% מהסויה מיוצר שמן סויה מזוקק, במשקל של כ-200 טון ליום, הנמכר כחומר גלם לעשרות לקוחות בארץ (יוניליוור, תנובה, מעדנות, אסם-נסטלה, זוגלובק, בונז'ור, שוקולד השחר, מעדני מיקי, סלטי שמיר, סלטי צבר, ויליגר ועוד) ולחברות בירדן וברשות הפלסטינית.

- כ- 0.5% מחומרי הגלם מעובדים במפעל הזיקוק באשדוד בהליך זיקוק מתקדם ללציטין, בהיקף של כ-100 טון בחודש, הנמכר בארץ לחברות בתעשיית הצבע בישראל (טמבור, נירלט ואחרות) ולחברות בחו"ל (טורקיה, צרפת, אנגליה ווייטנאם.

חזונה העסקי של החברה: להמשיך להוביל את שוק מוצרי הסויה בישראל, להגדיל את היקפי הצריכה ולהעמיק השפעתה בשוק המזון ובשווקים אחרים, בישראל ובעולם, תוך קידום ערכי סביבה נקייה, התייעלות אנרגטית, תקינות והוגנות עסקית.

*לפרטים נוספים: פנינה שלו, דוברת 'סולבר טכנולוגיות מזון', 054740740*